พลโท สรรเสริญ แก้วกำเนิดย้ำว่า นายกรัฐมนตรี ฝากสื่อมวลชน ว่าขณะนี้เป็นช่วงที่ทุกคนส่งกำลังใจไปในพื้นที่ ดังนั้นการนำเสนอข่าวของสื่อขอให้คำนึงถึง 2 เรื่องหลัก คือ ความรู้สึกของพ่อแม่ คนไทยและเจ้าหน้าที่ผู้ปฏิบัติงานและภาพลักษณ์ของประเทศ เพราะบางภาพที่นำเสนอออกไปต่างประเทศอาจไม่เข้าใจในวิถีชีวิต อัตลักษณ์และความเชื่อของไทย ซึ่งอาจทำให้มุมมองต่างประเทศที่มีต่อไทยไม่ถูกต้อง แต่ก็ฝากขอบคุณสื่อมวลชน ที่ให้ความสำคัญและช่วยกันนำเสนอข่าวสารให้คนไทยทั้งประเทศรับทราบ ทั้งนี้ในพื้นที่ กระทรวงมหาดไทยกับกรมประชาสัมพันธ์ ได้มีการบริหารจัดการข้อมูลข่าวสาร โดยตั้งศูนย์สื่อมวลชนในพื้นที่ จึงขอความร่วมมือให้สื่อช่วยปฏิบัติตามคำแนะนำ โดยจะเชิญผู้เกี่ยวข้องมาให้ข้อมูลเป็นระยะให้ทันต่อสถานการณ์